מאיר דורון

מאיר דורון (דירינגר) (6 באפריל 1938 - 20 במאי 2011) היה מנכ"ל עיריית תל אביב-יפו, סגן וממלא מקום ראש עיריית רמת השרון. קודם לכן היה קצין צה"ל בדרגת אלוף-משנה, כיהן כמפקד אגד ארטילרי 282 וכסגן קצין תותחנים ראשי.

ביוגרפיה
דורון נולד בפתח תקווה, בנעוריו היה שחקן כדוריד מצטיין ושיחק במכבי פתח תקווה ובנבחרת ישראל. במאי 1956 התגייס לצה"ל ושירת בחיל התותחנים. סיים בהצטיינות קורס קצינים ושירת כקצין ומפקד סוללה בגדוד 403 ומדריך בקורס קצינים תותחנים. עבר לחטיבת הצנחנים ושימש בה סגן מפקד גדוד מרגמות כבדות מוצנח ומדריך ראשי, כמו כן הדריך בבה"ד 1. ב-1965 מונה למפקד גדוד 332, גדוד מרגמות כבדות מוצנח. הוא פיקד על הגדוד במלחמת ששת הימים ושימש מפקד הסיוע הארטילרי של חטיבת הצנחנים בפיקודו של רפאל איתן. לאחר המלחמה שימש סגן מפקד גדוד 403 ולאחר לימודים בפו"ם מונה למפקד גדוד 402, עליו פיקד במהלך מלחמת ההתשה. בשנים 1974 עד 1976 פיקד על אגד ארטילרי 282, לאחר מכן שימש מפקד התותחנים בפיקוד המרכז וסגן קצין תותחנים ראשי. כמו כן שירת כמדריך בפו"ם ומדריך ראשי במרכז לאימון מפקדות.

לאחר שחרורו מונה ב-1984 למנכ"ל המועצה המקומית רמת השרון. ב-1987 מונה לסגן מנכ"ל עיריית תל אביב-יפו ובעקבות פרישתו הכפויה של אלי עשת מונה ב-1993 למנכ"ל העירייה. הוא כיהן בתפקיד עד 1999. לאחר מכן התמודד על ראשות מועצת רמת השרון אך הפסיד בהפרש זעום של 10 קולות לגבי פארן וכיהן כחבר מועצה. שימש מנכ"ל בפועל של חברת השיכון "חלמיש". בבחירות ב-2003 התמודד פעם נוספת ולאחר ההפסד מונה לסגן וממלא מקום ראש העירייה יצחק רוכברגר.

נפטר ממחלת הסרטן ב-2011. היה נשוי לנימה ואב לשלושה בנים ובת. נטמן בבית העלמין ברמת השרון. לאחר מותו נקרא על שמו בית ספר יסודי בשכונת נווה גן ברמת השרון.

אל"ם מאיר דורון ז"ל
התגייס ב 1956 נלחם במלחמת סיני

לקריאה נוספת
תא"ל (מיל') אורי מנוס, קרב חייו, ביטאון תמיד תותחן, מאי 2011

קישורים חיצוניים
 מאיר דורון באתר בית ספר דורון ברמת השרון
 
 מאיר דורון (דירינגר) ז”ל, אתר אבלים
 מאיר דורון באתר עיריית רמת השרון

אלופי-משנה בצה"ל
מפקדי אגד ארטילרי 282
מנכ"לים יוצאי שירות קבע בצה"ל
חברי מועצת רמת השרון
מנכ"לי עיריית תל אביב-יפו
שחקני כדוריד ישראלים
פתח תקווה: ספורטאים
מפקדי תותחנים פיקוד המרכז
אישים הקבורים בבית הקברות מורשה
ישראלים שנפטרו מסרטן
רמת השרון: אנשי צבא
ישראלים שנולדו ב-1938
ישראלים שנפטרו ב-2011